নারায়ণগঞ্জ প্রতিনিধি : অপরাধ নিয়ন্ত্রণ থেকে শুরু করে সুষ্ঠু ভোটের চাবিকাঠিও স্মার্টকার্ডে রয়েছে বলে মনে করেন প্রধান নির্বাচন কমিশনার (সিইসি) কে এম ‍নুরুল হুদা। তিনি বলেছেন, এই কার্ড থাকলে কারও পক্ষে আর একাধিক ভোট দেয়া সম্ভব হবে না।
রবিবার নারায়ণগঞ্জ সিটি করপোরেশনের ২৭টি ওয়ার্ডে জাতীয় পরিচয়পত্র বা এনআইডির উন্নত প্রযুক্তি নির্ভর স্মার্ট কার্ড বিতরণ অনুষ্ঠানে এ কথা বলেন সিইসি। নারায়ণগঞ্জ ক্লাবে এই অনুষ্ঠান হয়।
প্রথম দিন শহরের ২০ জন বিশিষ্ট ব্যক্তির মাঝে এ কার্ড বিতরণ করা হয়। নগরীর ২৭টি ওয়ার্ডের পৌনে পাঁচ লাখ ভোটারের জন্য স্মার্টকার্ড ইতিমধ্যে নারায়ণগঞ্জ জেলা নির্বাচন অফিসে এসে পৌঁছেছে।
প্রধান অতিথির বক্তব্যে সিইসি বলেন,‘এই স্মার্ট কার্ডের মাধ্যমে আমাদের নির্বাচনকে সুষ্ঠু করার উদ্দেশ্য বাস্তবায়ন হবে। আগে এক লোক আরেকটি লোকের ভোট দেয়ার সুযোগ থাকলেও এখন আর সে সুযোগ থাকবে না। কারণ ছবিসহ হাতে স্মার্ট কার্ড থাকবে।
‘আগে একজন অপরাধীর স্থানে অন্য মানুষ সাত বছর জেল খেটেছে বা অপরাধী হিসেবে অন্য কেউ গ্রেপ্তার হয়েছে। এমন অবস্থা এখন আর হবে না।’
নারায়ণগঞ্জ জেলা নির্বাচনী কর্মকর্তা রকিব উদ্দিন মণ্ডলের সভাপতিত্বে অনুষ্ঠানে নির্বাচন কমিশন সচিব হেলালউদ্দিন আহমেদ, নারায়ণগঞ্জের জেলা প্রশাসক রাব্বি মিয়া, পুলিশ সুপার মঈনুল হক, র‍্যাব-১১ এর অধিনায়ক কামরুল হাসান, এনআইডি নিবন্ধন আধুনিকীকরণ বিভাগের মহাপরিচালক সাইদুল ইসলামও উপস্থিত ছিলেন।